Yle laski sarjahukuttamistapauksen arvioidut tutkinta- ja oikeuskulut. Pelkästään poliisin tekemä tutkinta maksoi 350 000 euroa.

Sarjahukuttamisjutun tutkinta- ja oikeuskulujen hintalappu on jo paisunut yli puoleen miljoonaan euroon. Laskun pullistuminen jatkuu, sillä summassa ei vielä ole mukana hovioikeuden mukanaan tuomia kuluja.

Arvio Itä-Suomen poliisin ja keskusrikospoliisin tutkintakuluista. Yle

Suurin kustannuserä on tähän mennessä ollut poikkeuksellisen rikosvyyhdin poliisitutkinta. Keskusrikospoliisin ja Itä-Suomen poliisin kulut nousevat arviolta noin 350 000 euroon. Erikoista vyyhtiä tutki viisi poliisia vuoden ajan.

– Tutkintaoperaation kesto on aika tavanomainen KRP:n tutkimissa rikoskokonaisuuksissa, rikosylikomisario Jarmo Vallius keskusrikospoliisista sanoo.

Arvio syyttäjä- ja asianajajakuluista. Yle

Ennen Pohjois-Karjalan käräjäoikeuden käsittelyä sarjahukuttamistapauksen syyttämiskulut olivat noin 45 000 euroa. Summa koostuu kahden syyttäjän neljän kuukauden palkasta ja muista syyttäjälaitokselle tapauksesta tulleista kuluista.

Asianajajakulut ovat käräjäoikeuden käsittelyn ajalta noin 57 000 euroa. Valtio maksoi Pekka Seppäsen silloiselle asianajajalle ja avustajalle yhteensä noin 27 000 euroa.

Suurin osa asianajajakuluista lankesi käräjäoikeudessa Seppäsen maksettavaksi.

Vankivuorokauden hinta 170 euroa

Käräjäoikeuden kustannukset ovat karkean arvion mukaan noin 15 000 euroa. Tapausta käsitteli kolme tuomaria ja yksi käräjäsihteeri 11 päivän ajan. Käsittelypäivien osalta palkkakustannukset ovat noin 13 000 euroa. Lisäksi tuomarit ovat joutuneet tekemään töitä ennen käsittelyä.

Summaan on myös lisätty muun muassa oikeustalon toimitilavuokra.

Muihin kuluihin on laskettu muun muassa tuomioistuimen, tutkintavankeuden ja Pohjois-Karjalan käräjäoikeuden langettamia korvauksia. Yle

Seppänen on tähän mennessä ollut tutkintavankeudessa 236 päivää. Yhden vankivuorokauden hinta on keskimäärin 170 euroa. Näin ollen Seppäsen vankeusaika on maksanut 40 120 euroa.

Lisäksi rikosseuraamuslaitokselle on tullut kustannuksia Seppäsen kuljettamisesta ja vartioimisesta Itä-Suomen hovioikeuden käsittelyiden takia.

Käräjäoikeus langetti muita korvauksia noin 34 000 euroa. Seppänen joutuu maksamaan esimerkiksi kolmen ihmisen oikeuslääketieteellisen ruumiinavauksen kulut. Kontiolahtelainen joutuu pulittamaan myös hautajaiskuluja.

Jos Seppäsellä ei ole varaa maksaa korvauksia, voidaan niitä maksaa valtionkonttorin kautta. Tuolloin mahdollisesti korvattavat summat eivät ole yhtä suuria.

Tapauksen oikeus- ja tutkintakulut nousevat yli puoleen miljoonaan euroon. Summassa ei ole huomiotu Itä-Suomen hovioikeuden käsittelyistä syntyviä kustannuksia. Yle

Kaukana Aarnion ja Auerin tapausten euromääristä

Yksittäisten rikosjuttujen kokonaiskustannuksia ei seurata.

Tuomioistuimessa rikosasian keskimääräinen kustannus on noin 1 000 euroa. Summa sisältää esimerkiksi oikeuden työntekijöiden palkkakulut, kiinteistövuokran ja ICT-maksut.

Keskimääräinen summa ei kuitenkaan ole vertailukelpoinen tapausten suuren vaihtelun vuoksi. Joku asia saatetaan käsitellä kirjallisessa menettelyssä, jolloin kustannukset jäävät pieniksi vähäisen työmäärän vuoksi. Osaa rikosasioista puolestaan käsitellään oikeudessa useita viikkoja.

Oikeusministeriön suunnittelupäällikkö Raimo Ahola kertoo, että kalleimpia tapauksia ovat yleensä talousrikosvyyhdit.

– Ne voivat olla hyvinkin kimurantteja ja niiden asianajajakulut voivat nousta korkeiksi, Ahola kertoo.

Talousrikostapauksissa asianajajien laskut nousevat isoiksi. Aholan mukaan henkirikoksissa laskut ovat yleensä pienenpiä.

Pekka Seppäsen tapaus ei ole oikeuskuluiltaan lähelläkään Suomen kalleimpia.

Esimerkiksi Helsingin huumepoliisin entisen päällikön Jari Aarnion rikosvyyhti on ilmeisesti Suomen kallein. MTV3 arvioi vuonna 2016 (siirryt toiseen palveluun), että vyyhdin poliisitutkinnan ja oikeuskulujen yhteissumma oli jo tuolloin yli seitsemän miljoonaa euroa.

Henkirikoksista yksi kalleimmista lienee Anneli Auerin tapaus. (siirryt toiseen palveluun) Oikeusministeriö on arvioinut, että niin kutsutun Ulvilan surman oikeuskulut olivat yli kaksi miljoonaa euroa.